作者:方岳
標題:沁園春
內容:歲在永和，癸丑暮春，修禊蘭亭。有崇山峻嶺，茂林修竹，清流湍激，映帶山陰。曲水流觴，群賢畢至，是日風和天氣清。亦足以，供一觴一詠，暢敘幽情。悲夫一世之人。或放浪形骸遇所欣。雖快然自足，終期於盡，老之將至，後視猶今。隨事情遷，所之既倦，俯仰之間跡已陳。興懷也，將後之覽者，有感斯文。